Document ID: 31993R1461

A Tanács 1461/93/EGK rendelete
(1993. június 8.)
az Amerikai Egyesült Államokból származó ajánlattevők közbeszerzési szerződésekhez való hozzáféréséről
AZ EURÓPAI KÖZÖSSÉGEK TANÁCSA,
tekintettel az Európai Gazdasági Közösséget létrehozó szerződésre és különösen annak 113. cikkére,
tekintettel a Bizottság javaslatára,
mivel 1993. május 25-én az Európai Gazdasági Közösség és az Egyesült Államok a közbeszerzésről szóló egyetértési megállapodást, a továbbiakban: "megállapodás" írt alá, amelynek célja a jogok és kötelezettségek egyensúlyát biztosító keretek kialakítása annak érdekében, hogy közbeszerzési piacaik egyes részeit megnyissák a kereskedelem liberalizációja és bővítése érdekében;
mivel a Közösség és az Egyesült Államok megállapodtak abban, hogy folytatják a tárgyalásokat a közbeszerzéseket érintő, a központi kormányzat szervei, a központi kormányzati szintnél alacsonyabb szintű és egyéb kormányzati szervek nagy számára kiterjedő, egyensúlyt biztosító, átfogó megállapodás, valamint a távközlési közbeszerzésekről szóló külön megállapodás elérése érdekében;
mivel az Egyesült Államok a közbeszerzések liberalizációjának jelentős fejlődése ellenére az 1988. évi Kereskedelmi Törvény VII. címe alapján szankciókat vetett ki, amelyekkel akadályozza a Közösségből származó ajánlattevőket abban, hogy részt vegyenek az Egyesült Államok olyan szövetségi közbeszerzési szerződéseiért folytatott versenyben, amelyek nem tartoznak a megállapodás hatálya alá; mivel a Közösség e szankciókat méltánytalannak és indokolatlannak tartja;
mivel ennek megfelelően a Közösségnek megfelelő intézkedéseket kell hoznia annak érdekében, hogy korlátozza az Amerikai Egyesült Államok ajánlattevőinek hozzáférését az egyes szerződést kötő hatóságok által odaítélt meghatározott szerződésekhez; mivel ezek az intézkedések nem sérthetik a Közösség és tagállamainak kötelezettségeit a megállapodás és a GATT közbeszerzési megállapodása tekintetében;
mivel rendelkezni kell azokról a kivételes esetekről, amikor az Egyesült Államok ajánlattevői számára a közösségi közbeszerzési szerződésekhez való hozzáférést korlátozó intézkedéseket közérdekű vagy közbiztonsági okokból nem lehet alkalmazni,
ELFOGADTA EZT A RENDELETET:
1. cikk
A Közösség és tagállamai harmadik országokkal szembeni kötelezettségeinek sérelme nélkül az I. mellékletben felsorolt, szerződést kötő hatóságoknak el kell utasítaniuk az Egyesült Államokban alapított és ott működő szállítóktól, kivitelezőktől és szolgáltatásnyújtóktól származó, a következőkre vonatkozó ajánlatokat:
a) az árubeszerzésre irányuló közbeszerzési szerződések odaítélési eljárásainak összehangolásáról szóló, 1976. december 21-i 77/62/EGK tanácsi irányelv [1] értelmében azokra az árubeszerzésre irányuló közbeszerzési szerződések odaítélésére, amelyek becsült értéke hozzáadottérték-adó nélkül kevesebb, mint a GATT közbeszerzési megállapodására alkalmazható küszöb, ami jelenleg 125576 ECU;
b) a szolgáltatásnyújtásra irányuló közbeszerzési szerződések odaítélési eljárásainak összehangolásáról szóló, 1992. június 18-i 92/50/EGK tanácsi irányelv [2] értelmében azokra a szolgáltatásnyújtásra irányuló közbeszerzési szerződések odaítélésére, amely becsült értéke hozzáadottérték-adó nélkül kevesebb, mint 200000 ECU, valamint a II. mellékletben szereplő valamennyi szolgáltatásnyújtásra irányuló közbeszerzési szerződésre;
c) az építési beruházásra irányuló közbeszerzési szerződések elbírálási eljárásainak összehangolásáról szóló, 1971. július 26-i 71/305/EGK [3] tanácsi irányelv értelmében azokra az építési beruházásra irányuló közbeszerzési szerződések odaítélésére, amely becsült értéke hozzáadottérték-adó nélkül kevesebb, mint 5000000 ECU.
2. cikk
A tagállamok az 1. cikkben említett hatóságaik számára mégis engedélyezhetik, hogy ezeket az ajánlatokat elfogadják, amennyiben az egyes esetekben megfelelően indokolják azt a döntésüket, hogy a következő okok miatt szükség van ezen ajánlatok elfogadására:
a) a verseny egyetlen szállítóra, kivitelezőre, illetve szolgáltatásnyújtóra való korlátozás elkerülése;
b) a szállítás, illetve a szolgáltatás folyamatosságának biztosítása;
c) egyébként nem beszerezhető különleges tulajdonságokkal rendelkező árukhoz vagy szolgáltatásokhoz való hozzájutás;
d) aránytalan költségek elkerülése az érintett, szerződést kötő hatóság számára;
e) az adott tagállam biztonságának védelme.
Az érintett tagállam köteles minden ilyen értelmű döntésről azonnal tájékoztatni a Bizottságot. A Bizottság egyeztethet a 71/306/EGK [4] határozattal létrehozott közbeszerzési tanácsadó bizottsággal.
3. cikk
A Bizottság az ennek a rendeletnek a 2. cikkében említett döntéseket a Szerződés 113. cikkének megfelelően létrehozott bizottság elé terjesztheti annak érdekében, hogy megfelelő intézkedésekkel biztosítsa az ennek a rendeletnek a 2. cikkében szereplő rendelkezések összehangolt alkalmazását a Közösség egész területén.
4. cikk
Ez a rendelet az Európai Közösségek Hivatalos Lapjában való kihirdetését követő napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Luxembourgban, 1993. június 8-án.

Labels: 3
15
18